**SÍMBOLS**

L’antic veia la Lluna com una noia casta,

el Sol com un poeta. El foll estiu on som

(la pedra es torna brasa i l’aire es torna plom,

la fina camiseta com una pell s’encasta),

és com una senyora (Guiteres o Proubasta)

que, com sobreeixint, no dona amb planta lleu, cap tomb;

baldera, boteruda de natges i de llom,

espera el seu tramvia, i amb els ulls clucs ja el tasta.

Bell punt aquell s'atura, que amb totes dues mans

pren qualsevol dels dos agafadors llampants

i envers la plataforma s'empeny ella mateixa

però damunt l’estrep un peu, un d’únic, deixa:

són pocs, una minyona, un noi i un d’Agramunt
per a lliurar la cuixa d’en terra, hissant-la amunt.

Josep Carner, dins *Auques i ventalls*, afegit a la segona edició (1935)

**LA BELLA DAMA DEL TRAMVIA**

                                                                        A Emili Vallès

Si ran de la parada veieu el "tram" passar
tot ple de "smarts" o gent de la pescateria,
sota un gran feix de plomes eternament hi ha
la bella dama del tramvia.

La nua el seu ermini gelós com un serpent;
sa gorja mal coberta la voluptat exhala;
deurà parlar, quan parli, melodiosament:
és de París o Guatemala.

Tot d'una que l'heu vista, s'allunya a l'infinit
dins el brogit del tròlei i de la baluerna,
i es decandeix llavores la flama del sentit.
Mes, si pugéssim, ¿fora eterna?

¡Oh, no! La bella dama, de plomes sota un feix,
val més que amb sa llegenda s'allunyi benaurada;
si gaire l'escatíem, no fora tanmateix
com la copsà la llambregada.

Car la beutat, o baixa quan hem pujat —ço és…
la nostra maniobra subtil resulta vana—,
o resta, i és de Gràcia i de segur diu "pues",
sollant la parla catalana.

I no hi ha més manera: la dama corre avall
o bé de dispesera tot d'una pren la fila.
Anem a peu, poetes, car la beutat defall
en el topant on hom s’enfila.

Jovent, oh tu que cerques la joia o el renom!,
no siguis mai fantàstic, que el dol et colpiria.
Totes les esperances de l'avenir són com
la bella dama del tramvia.